મેં મારા આવા દુ:ખો જણાવીને માણસ જાતને ખુશ થવાની ક્યારેય તક આપી નથી. બલ્કિ, હું તો મને પ્રાપ્ય આ ‘વન એન્ડ ઓન્લી’ ચીજવસ્તુઓથી સંતુષ્ટ એટલા માટે છું કે, ‘ઓછા ગૂમડે ઓછી પીડા’ એવું તત્વજ્ઞાન મેં હજમ કરેલું છે. અને તેથી જ ‘અમારી બીજી કોઈ શાખા નથી’ એવા રોદણાં રોવા બેઠેલા અસંતોષી મૂળચંદ પ્રત્યે મને દયામિશ્રિત દાઝની લાગણી થઈ આવી. હું એને મનોમન ઠપકો આપવા લાગી કે, હે મૂળચંદ, આજે જ્યારે સત્તાણું ટકા લોકોને એક શાખાનાય ફાંફા છે ત્યારે તું બોર્ડ મારીને બીજી માટે રોવા બેઠો છે, એ સારું લાગે છે ?!! અને હે, મોહાંધ, તને બીજી જ શાખાનો મોહ હોય તો એક કામ કર. આ તારી પાસે જે પહેલી છે તે વેચીને એ પૈસામાંથી જ બીજી ખરીદી લે, પણ આમ બોર્ડ મારીને બીજી શાખા માટે ફંડફાળો ઉઘરાવવાનું બંધ કરી દે, પ્લીઝ ! મારાથી નથી જોયું જાતું !